A herceg úr szerencséje
»Auersperg Ferenc herceg, ki Bécsből egy nagyon 
zajos múlt és még nagyobb adósság hátrahagyása 
után nemrég Amerikába szökött, lifteslegényi pá-
lyájának odahagyásával eljegyezte Hazard több-
szörös milliomos leányát.«

Megjött a hír. Hatása óriási.
Az Újvilágban, Bécsen messze túl,
Aki már itt nem tudott egzisztálni,
Pártit csinált Auersperg herceg úr.
Megjön a hír, reményeket dobálva
S kik azt hivék, hogy pénzük eldobák,
Készülnek a fényes nászlakomára,
Hol az após állja a vacsorát.

Megjött a hír. Reménytelen szivekben
Hitet fakaszt e kósza, röpke hír,
Hisz az élet nem oly sivár, kietlen,
Odatúl van még szívre, zsebre ír.
Akik már küzdni nem tudnak az árral,
Akik számára nincs többé hitel,
Szakítsanak e régi Óvilággal,
Künn nem törődve senki-, semmivel.

New Yorkba fel! Ott a lifteslegények
Kedvéért van a legtöbb hozomány!
Ébredjetek, elszenderült remények,
Már vár a lift s egymillió nyomán!
Auersperg herceg megmutatta nékünk,
Hogy künn a lift is az égig emel,
Ha elfogyott hát hitelünk, reményünk,
Fel a jelszóval: el, New Yorkba el!
Versek